Recurs introdus la 22 septembrie 2023 de Ungaria împotriva Hotărârii Tribunalului (Camera întâi) din 12 iulie 2023 în cauza T-491/21, Ungaria/Comisia
(Cauza C-587/23 P)
Limba de procedură: maghiara
Părțile
Recurentă: Ungaria (reprezentanți: M. Z. Fehér și G. Koós, agenți)
Cealaltă parte din procedură: Comisia Europeană
Concluziile recurentei
Recurenta solicită Curții:
anularea Hotărârii Tribunalului din 12 iulie 2023 în cauza T-491/21;
anularea în parte a Deciziei de punere în aplicare (UE) 2021/988 a Comisiei din 16 iunie 2021 de excludere de la finanțarea de către Uniunea Europeană a anumitor cheltuieli efectuate de statele membre în cadrul Fondului european de garantare agricolă (FEGA) și al Fondului european agricol pentru dezvoltare rurală (FEADR)1, în măsura în care privește Ungaria și prin care se exclude, din cauza neefectuării unui control-cheie, a sumei de 1 887 692,57 euro de la finanțarea de către Uniune în cadrul FEADR pentru „Dezvoltare rurală – FEADR – măsuri în domeniul forestier” pentru exercițiile financiare 2016-2019;
obligarea Comisiei la plata cheltuielilor de judecată.
Motivele și principalele argumente
În recursul formulat, guvernul maghiar contestă domeniul de aplicare al interdicției dublei finanțări prevăzute la articolul 30 din Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului. Potrivit acestui guvern, în hotărârea Tribunalului s-a statuat în mod eronat că interdicția trebuie să se aplice cu condiția ca același beneficiar să poată primi, pentru aceeași parcelă, o altă finanțare din bugetul Uniunii și să urmărească același obiectiv, independent de caracterul compensatoriu sau stimulativ al finanțărilor în cauză. În acest mod, interdicția vizează în mod real numai situațiile în care cele două tipuri de ajutoare acoperă aceleași costuri. Costurile acoperite de un anumit ajutor sunt identificate în funcție de obiectivul ajutorului stabilit în textul reglementării, de condițiile de acordare a acestuia și de dispozițiile privind calcularea valorii ajutorului.
Potrivit guvernului maghiar, hotărârea Tribunalului urmărește să extindă, invocând protecția intereselor financiare ale bugetului Uniunii și principiul bunei gestiuni financiare, interzicerea dublei finanțări și la cazurile (posibilă suprapunere a ajutoarelor pentru împădurire și ecologizare) în care, având în vedere obiectivul legiuitorului Uniunii reflectat în textul reglementării, nu se așteaptă acest lucru.
____________
1 JO 2021, L 218, p. 9.